Serdarević: Djecu stariju od dvije godine usmjeriti na fizičku aktivnost

U uslovima ograničenog kretanja djece i omladine zbog aktuelne specifične epidemiološke situacije mnogim roditeljima je veoma teško zabaviti djecu u njihovim domovima.

“Djecu stariju od dvije godine roditelji moraju usmjeriti na fizičku aktivnost, koja im je neophodna u tom uzrastu, što se može učiniti kroz organizaciju različitih igara i zabave, prilagođenih kućnim uslovima. Taj prostor mora biti dobro provjetravan, a dozvoljene termine za izlazak maloljetne djece vani, treba koristiti za potrebnu im šetnju i igru, ali u parkovima i u prirodi”, savjetuje primarijus doktorica Jasminka Durmišević Serdarević, načelnica Službe za zdravstvenu zaštitu predškolske djece zeničkog Doma zdravlja, napominjući da je za djecu školskog uzrasta vrlo važno organizovati i realizaciju njihovih školskih aktivnosti, te pružiti im potrebnu pomoć u tome.